Source: https://www.riigiteataja.ee/akt/71836
Timestamp: 2019-10-16 17:14:56+00:00
Document Index: 5610480

Matched Legal Cases: ['§ 1', '§ 2', '§ 3', '§ 4', '§ 5', '§ 6', '§ 7', '§ 8', '§ 9', '§ 10']

Õhusõiduki sundmaandamise kord – Riigi Teataja
RT I 2000, 15, 108
Vastu võetud 25.02.2000 nr 71
§ 1. Käesolev kord sätestab tsiviilõhusõiduki (edaspidi õhusõiduk) sundmaandamise korra kooskõlas Rahvusvahelise Tsiviillennunduse Organisatsiooni (RTO) 1944. a Chicago rahvusvahelise tsiviillennunduse konventsiooni artikliga 5 ja lisaga (Annex) 2 ning sisaldab RTO dokumendi 9433 põhimõtteid.
§ 2. Õhusõiduki sundmaandamist käsitatakse õhusõiduki lendu sekkumisena ning see on äärmine abinõu lennuohutuse ning julgeoleku ja avaliku korra tagamiseks.
SUNDMAANDAMISE KORRALDAMINE
§ 3. Sundmaandamist võib nõuda õhusõiduki kaptenilt lennujuht, kes on saanud vastava korralduse lennuliikluse juhtimise teenistuse vanemlennujuhilt ja/või teenistuse ülemalt, ning kelle vastutusalas õhusõiduk asub, kasutades selleks raadiosidet ja vajadusel raadiosagedust 121,5 MHz. Ettepaneku õhusõiduki sundmaandamiseks võivad lennuliikluse juhtimise teenistusele teha Kaitseministeeriumi ja Siseministeeriumi vastavad ametkonnad.
§ 4. Kui lennujuht saab korralduse õhusõiduki maandamiseks, peab ta kohe võtma tarvitusele kõik meetmed, et:
1) informeerida kõnesoleva õhusõiduki kaptenit nõudest maanduda selleks määratud lennuväljal;
2) tagada sellele õhusõidukile kogu informatsioon, mis on nõutav määratud lennuväljale lennuks ja seal maandumiseks;
3) edastada õhusõiduki kaptenile kõik vajalikud korraldused ning navigeerimisjuhendid kuni õhusõiduki maandumiseni määratud lennuväljal koordineeritult riiklike ametkondade ja asjasse puutuvate lennuliiklusteenistustega, kelle vastutusalaks olevas õhuruumis toimuvat lennutegevust võib nimetatud juhtum mõjutada.
§ 5. Kui lennujuhil endal pole võimalik edastada õhusõiduki kaptenile sundmaandumise korraldust ja sellega kaasnevaid juhiseid, tuleb selleks kasutada teisi lennuliiklusteenistuse üksusi ja nähtavaid valgus- või muid signaale. Õhusõiduki sundmaandamisega seotud teadete edasiandmiseks võib kasutada ka teisi õhusõidukeid, kui selgub, et neid teateid ei õnnestu edastada raadiosidet kasutades.
§ 6. Õhusõiduki kaptenile antavad korraldused peavad olema üheselt arusaadavad ja nende järgimine peab tagama lennuohutuse säilimise igal lennuetapil. Selleks tuleb arvesse võtta, et:
1) maandumiseks määratud lennuväli oleks sobiv seda tüüpi õhusõiduki ohutuks maandumiseks, kusjuures tsiviilõhusõiduki puhul peab sellise lennuraja pikkus olema vähemalt 2500 m;
2) ümbritsev maastik võimaldaks sooritada ringlendu, järgida lähenemise ja katkestatud lähenemise protseduure;
3) maandatav õhusõiduk suunataks lennuväljale, millele lendamiseks tal on piisav kogus kütust;
4) võimaluse korral määrataks sundmaandumiseks lennuväli, mille andmed sisalduvad Eesti aeronavigatsioonilise teabe kogumikus (AIP);
5) õhusõidukit ei juhitaks tingimustesse, kus nähtavus väheneb allapoole visuaallennuks vajalikku miinimumi, kui on vajalik lennu jätkamine visuaaltingimustes;
6) õhusõiduki maandumiseks vajalikud ja nõutavad manöövrid ei mõjutaks lennuohutust juhul, kui väheneb oluliselt õhusõiduki lennukõlblikkus.
§ 7. Kui õhusõiduk kavatsetakse sundmaandada õhusõiduki kaptenile tundmatul lennuväljal, peab talle jätma piisavalt aega maandumise ettevalmistamiseks. Otsuse maandumise ohutuse kohta teeb õhusõiduki kapten.
§ 8. Õhusõiduki kapten, kes on saanud korralduse maandumiseks, peab:
1) maanduma lennujuhi või teiste õhusõidukite kaptenite poolt antud juhiste ja lennureeglites sätestatud nõuete kohaselt;
2) valima sekundaarradari transponderil koodi A 7700, kui lennujuht ei ole andnud teistsugust korraldust.
§ 9. Õhusõiduki kaptenit ei tohi sundida õhusõidukit maandama, kui on kindlalt teada, et see on ohuolukorras või tema tehniline seisund ei võimalda õhusõiduki kapteni arvates ohutult järgida maandumiseks saadud korraldusi.
§ 10. Õhusõiduki sundmaandamises osalenud lennuliiklusteenistused esitavad kolme tööpäeva jooksul Lennuametile täieliku aruande õhusõiduki sundmaandamisest. Välisriigi õhusõiduki sundmaandamisest teatab Lennuamet õhusõiduki registreerinud riigi lennundusametkonnale.